A Tanács 549/69/Euratom, ESZAK, EGK rendelete

(1969. március 25.)

az Európai Közösségeknek, a Közösségek kiváltságairól és mentességeiről szóló jegyzőkönyv 12. cikke, 13. cikkének második bekezdése és 14. cikke rendelkezéseinek hatálya alá tartozó tisztviselői és egyéb alkalmazottai kategóriáinak megállapításáról

AZ EURÓPAI KÖZÖSSÉGEK TANÁCSA,

tekintettel az Európai Közösségek egységes Tanácsát és egységes Bizottságát létrehozó szerződésre és különösen annak 28. cikke első bekezdésére,

tekintettel az Európai Közösségek kiváltságairól és mentességeiről szóló jegyzőkönyvre és különösen annak 16. és 22. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel az Európai Közösségek Bíróságának véleményére,

mivel a Európai Közösségek kiváltságairól és mentességeiről szóló jegyzőkönyv a Közösségek tisztviselői és egyéb alkalmazottai számára a kiváltságokat, mentességeket és könnyítéseket kifejezetten a Közösségek érdekében biztosítja;

mivel ezért fontos gondoskodni arról, hogy kötelezettségeik, felelősségük és konkrét helyzetük ismeretében a tisztviselők és egyéb alkalmazottak valóban élvezhessék e kiváltságokat, mentességeket és könnyítéseket, amennyiben ez a Közösségek megfelelő működéséhez szükséges,

ELFOGADTA EZT A RENDELETET:

1. cikk

Az Európai Közösségek kiváltságairól és mentességeiről szóló jegyzőkönyv 12. cikkének rendelkezéseit a következő kategóriák esetén kell alkalmazni:

a) a közösségi tisztviselők személyzeti szabályzatának hatálya alá tartozó tisztviselők, kivéve a rendelkezési állományba helyezett tisztviselőket, akikre csak a 12. cikk a) pontjának, valamint a Közösségek által folyósított juttatások vonatkozásában a 12. cikk c) pontjának rendelkezései vonatkoznak;

b) a Közösségek egyéb alkalmazottaira vonatkozó alkalmazási feltételek hatálya alá tartozó alkalmazottak, kivéve a következőket:

1. helyi személyzet, amelyikkel kapcsolatban csak a 12. cikk a) pontját kell alkalmazni;

2. részmunkaidőben foglalkoztatott segédszemélyzet, amelyikkel kapcsolatban csak a 12. cikk a) és b) pontjának, illetve a Közösségek által fizetett díjazás vonatkozásában a 12. cikk c) pontjának rendelkezéseit kell alkalmazni.

2. cikk

Az Európai Közösségek kiváltságairól és mentességeiről szóló jegyzőkönyv 13. cikkének rendelkezéseit a következő kategóriák esetén kell alkalmazni:

a) az Európai Közösségek tisztviselőinek személyzeti szabályzata és az e Közösségek egyéb alkalmazottaira vonatkozó alkalmazási feltételek hatálya alá tartozó személyek, beleértve a szolgálati érdekből alkalmazott nyugdíjazás esetén előírt juttatásban részesülő személyeket, a helyi személyzet kivételével;

b) a Közösség által fizetett rokkantsági, öregségi vagy túlélő hozzátartozói nyugdíjban részesülő személyek;

c) a szolgálat megszűnése esetén a 259/68/EGK, Euratom, ESZAK rendelet [2] 5. cikke rendelkezéseinek megfelelően juttatásban részesülő személyek.

3. cikk

Az Európai Közösségek kiváltságairól és mentességeiről szóló jegyzőkönyv 14. cikkének rendelkezéseit a következő kategóriák esetén kell alkalmazni:

a) a Közösségek tisztviselőinek személyzeti szabályzata hatálya alá tartozó tisztviselők;

b) a Közösségek egyéb alkalmazottaira vonatkozó alkalmazási feltételek hatálya alá tartozó személyzet, kivéve a helyi személyzetet.

4. cikk

Az Európai Közösségek kiváltságairól és mentességeiről szóló jegyzőkönyv 22. cikke első bekezdésének az Európai Beruházási Bank szerveinek tagjaira vonatkozó rendelkezései sérelme nélkül, a jegyzőkönyv 12. cikke, 13. cikke második bekezdése és 14. cikke rendelkezéseinek megfelelően biztosított kiváltságokat és mentességeket az e rendelet 1., 2. és 3. cikkében meghatározottakkal azonos feltételekkel és azonos korlátok között kell alkalmazni a következő személyek esetében:

- az Európai Beruházási Bank alkalmazottai,

- az Európai Beruházási Bank által fizetett rokkantsági, öregségi vagy túlélő hozzátartozói nyugdíjban részesülő személyek.

5. cikk

A 8/63/Euratom és az 127/63/EGK rendelet [3] hatályát veszti.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1969. március 25-én.

a Tanács részéről

az elnök

G. Thorn

[1] HL C 135., 1968.12.14., 31. o.

[2] HL L 56., 1968.3.4., 1. o.

[3] HL 181., 1963.12.12., 2880/63. o.

--------------------------------------------------